Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 1 Pv 49/14/1101	Bratislava I, 7.11.2014
EEČ : 2-8-291-2014

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Bratislava I
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	rodné priezvisko: XXXXX
Obsahom zmieru je:
	Súc oprávnená ustanovením § 223 odsek 1, § 224 odsek 2 Trestného poriadku určujem, že finančná čiastka vo výške XXXXX,- € zložená obvineným XXXXX na účet tunajšej prokuratúry bude podľa dohody medzi obvineným a poškodenou v plnej výške použitá na pomoc poškodeným podľa osobitného zákona, a to 50% z tejto sumy na pomoc obetiam trestných činov a 50% z uvedenej sumy v prospech neziskovej organizácie XXXXX.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Staré mesto - Západ pod spisovou značkou ORP-XXXXX.
25. októbra 2013 v čase od 03.15 hod. do 06.00 hod. v byte nachádzajúcom sa v Bratislave na Drotárskej ceste 7 počas hádky s poškodenou XXXXX tejto opakovane bránil opustiť byt zhodiac ju na zem a ťahajúc ju za vlasy po podlahe smerom preč od dverí bytu, počas čoho jej roztrhal tričká, ktoré mala v tom čase oblečené, následne jej odmietol dať kľúče od bytu ako aj mobilný telefón, neustále jej pritom vulgárnym spôsobom nadával, následne počas toho, ako sedela na pohovke, ju fyzicky napadol opakovane ju uderiac dlaňou zovretou v päsť do oblasti hlavy, tváre a iných častí tela, po tomto ju chytil za ľavú nohu a túto jej vykrútil až takým spôsobom, že poškodená kričala od bolesti a po tom, ako  jej nohu pustil, túto si udrela o stôl, po tomto ju škrtil rukami, z kuchynskej linky vzal nôž, tento jej priložil ku krku a vyhrážal sa jej slovami „jeden z nás to určite neprežije!“, následkom čoho utrpela poškodená XXXXX početné hematómy pod pravým okom, vo vlasatej časti hlavy, na pravom ramene, na pravom boku, pod ľavou lopatkou, v oblasti stehien, na oboch kolenách a v okolí ľavého členka,

Odôvodnenie: 
Poverený príslušník Okresného riaditeľstva Policajného zboru Bratislava I, Obvodného oddelenia Policajného zboru Staré mesto - západ uznesením číslo konania ORP - XXXXX z 31. januára 2014 postupom podľa ustanovenia § 199 odsek 1 Trestného poriadku začal trestné stíhanie vo veci prečinu obmedzovania osobnej slobody podľa § 183 odsek 1 Trestného zákona v súbehu s prečinom nebezpečného vyhrážania podľa § 360 odsek 1, odsek 2 písmeno a) Trestného zákona.

Nadväzne na to poverený príslušník Okresného riaditeľstva Policajného zboru Bratislava I, Obvodného oddelenia Policajného zboru Staré mesto - západ uznesením číslo konania ORP - XXXXX zo 7. februára 2014 postupom podľa ustanovenia § 206 odsek 1 Trestného poriadku vzniesol XXXXX obvinenie za prečin obmedzovania osobnej slobody podľa § 183 odsek 1 Trestného zákona v súbehu s prečinom nebezpečného vyhrážania podľa § 360 odsek 1, odsek 2 písmeno a) Trestného zákona prakticky na skutkovom základe uvedenom vo výrokovej časti tohto uznesenia.

Po ukončení vyšetrovania bol dozorujúcej prokurátorke tunajšej prokuratúry zo strany povereného príslušníka Okresného riaditeľstva Policajného zboru Bratislava I, Obvodného oddelenia Policajného zboru Staré mesto - západ predložený súvisiaci spisový materiál spolu s návrhom na uzatvorenie zmieru medzi obvineným XXXXX a poškodenou XXXXX.

Preskúmaním predloženého spisu som po posúdení a následnom vyhodnotení všetkých vykonaných dôkazov jednotlivo i v ich vzájomnom súhrne tak, ako to určuje ustanovenie § 2 odsek 10, odsek 12 Trestného poriadku, zistila, že u obvineného XXXXX sú splnené aj Trestným poriadkom stanovené podmienky pre postup podľa ustanovenia § 220 a nasl., t. j. pre schválenie zmieru uzatvoreného medzi obvineným XXXXX a poškodenou XXXXX a pre následné zastavenie trestného stíhania obvineného XXXXX.

Podľa ustanovenia § 220 odsek 1 písmeno a) Trestného poriadku v konaní o prečine, na ktorý Trestný zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, pokiaľ bola činom spôsobená, alebo urobil iné potrebné na náhradu škody,  alebo inak odstránil ujmu vzniknutú trestným činom, a
c)	zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Obvinený XXXXX sa odpočiatku k spáchaniu tohto skutku priznával, tento oľutoval už počas svojho prvotného výsluchu učineného pred povereným príslušníkom Okresného riaditeľstva Policajného zboru Bratislava I, Obvodného oddelenia Policajného zboru Staré mesto - západ, pričom uviedol, že tohto skutku sa dopustil v afekte a pod vplyvom emócií.

Poškodená  XXXXX popísala, ako ju obvinený XXXXX v inkriminovanú nočnú hodinu u nej v byte fyzicky napadol, pričom tomuto predchádzala ich hádka, resp. slovná výmena názorov týkajúca sa ukončenia ich vzťahu. Počas tohto jej obvinený najskôr bránil spať, potom ju dotiahol do obývačky, kde ju zhodil na zem. Pritom vždy, keď sa postavila zo sedačky snažiac sa tak odísť z bytu a mať pokoj, ju sotil späť na zem, ťahal ju za vlasy, roztrhal jej pritom tričká, ktoré mala v tom čase oblečené. Kričal pritom na ňu, že je kurva, či je spokojná, opakovane ju udieral najmä do oblasti tváre a hlavy, pričom na jej prosby, aby ju nechal tak, vôbec nereagoval a tieto neuposlúchol. Pamätá si, že počas toho, ako ležala na gauči, ju obvinený chytil za ľavú nohu a stočil jej ju, čo ju dosť zabolelo. Po tom, ako skríkla od bolesti, ju pustil. Následne ju chytil pod krk, škrtil ju. Prešiel aj do kuchyne, odkiaľ zobral malý nožík slúžiaci na otváranie vína, tento jej priložil ku krku vyhrážajúc sa jej zabitím slovami „jeden z nás to dnes neprežije!“. 

Potom, ako by mu došlo, čo spravil, ju začal objímať, priniesol jej deku, Ibalgin a tvrdil jej, že je unavená a musí si oddýchnuť. Napísala sms svojej spolužiačke - svedkyni XXXXX a ľahla si do postele. Ležali tam spolu s obvineným, ktorý ju celý čas objímal.

XXXXX  potvrdila vyššie uvádzané skutočnosti vypovedané poškodenou XXXXX, pričom o skutku sa dozvedela najskôr zo sms zaslanej jej v inkriminovanú noc z mobilného telefónu patriaceho a užívaného poškodenou a následne aj z rozprávania poškodenej.

Naostatok do spisu boli doložené aj lekárske správy vzťahujúce sa k zraneniam poškodenej XXXXX, vo fotokópii sms zaslané v tú noc poškodenou XXXXX svedkyni XXXXX, fotodokumentácia zranení, ktoré v inkriminovanú noc utrpela poškodená.

Obvinený XXXXX sa dopustil trestného činu, za ktorý Trestný zákon ustanovuje trest odňatia slobody s hornou hranicou 3 roky, k spáchaniu predmetného skutku sa v plnom rozsahu priznal už v prípravnom konaní aj tento oľutoval. Zo strany poškodenej XXXXX nedošlo v priebehu prípravného konania k uplatneniu nároku na náhradu škody, pričom počas mediácie sa vyjadrila, že náhradu škody od obvineného XXXXX nežiada.

Následne tak obvinený XXXXX ako aj poškodená XXXXX pred mediačným úradníkom Okresného súdu Bratislava I dali súhlas k vykonaniu mediácie, v rámci ktorej došlo následne k uzatvoreniu zmieru medzi obvineným XXXXX a poškodenou XXXXX. V rámci mediácie obvinený opätovne vyhlásil, že predmetný skutok spáchal, pričom toto vyhlásenie urobil slobodne, vážne, zrozumiteľne a určito. Opätovne spáchanie daného skutku oľutoval. Súčasťou súvisiaceho vyšetrovacieho spisu je naviac aj súhlas tak obvineného XXXXX ako aj poškodenej XXXXX na postup podľa ustanovenia § 220 a nasl. Trestného poriadku.

Obvinený počas mediácie vykonanej mediačným úradníkom Okresného súdu Bratislava I zložil na účet prokuratúry finančnú čiastku vo výške XXXXX,- €, ktorá má byť podľa spoločného a súhlasného rozhodnutia obvineného a poškodenej určená na pomoc poškodeným podľa osobitného zákona, pričom 50% z tejto čiastky patrí štátu na peňažnú pomoc obetiam trestnej činnosti a 50% z tejto čiastky je určených na finančnú pomoc pre neziskovú organizáciu XXXXX, n. o. T. č. sa predmetná finančná čiastka nachádza na účte Krajskej prokuratúry v Bratislave a k jej realizácii dôjde po právoplatnosti tohto uznesenia.

Posúdiac všetky vyššie uvedené skutočnosti zastávam názor, že v tejto trestnej veci boli splnené všetky Trestným poriadkom stanovené a vymedzené podmienky pre postup podľa ustanovenia § 220 a nasl. Trestného poriadku, t. j. pre schválenie zmieru uzatvoreného pred mediačným úradníkom Okresného súdu Bratislava I medzi obvineným XXXXX a poškodenou XXXXX a na súvisiace zastavenie trestného stíhania obvineného XXXXX za prečin obmedzovania osobnej slobody podľa § 183 odsek 1 Trestného zákona v súbehu s prečinom nebezpečného vyhrážania podľa § 360 odsek 1, odsek 2 písmeno a) Trestného zákona vedený na skutkovom základe uvedenom vo výrokovej časti tohto uznesenia.

Zhodnotiac všetky vyššie uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Soňa Juríčková
prokurátorka